B-celler er en type hvite blodceller som skiller ut antistoffer. Det har tidligere vært antatt at B-celler har en passiv rolle i miljøet rundt en kreftsvulst, men det har nå blitt vist at antistoffer fra B-celler kan virke både stimulerende og hemmende på kreftceller.
Forskerne har som mål å kartlegge kreftspesifikke reseptorer og antistoffer I B-celler hos lungekreftpasienter gjennom en kombinasjon av metoder som sekvenserer genene til disse B-cellene, ser på hvordan proteinene deres interagerer med hverandre og tar i bruk avanserte informatikk-metoder. Målet er å identifisere hvilke pasienter som har B-celler med antitumor-egenskaper, og på sikt utvikle bedre metoder for diagnose og behandling av lungekreftpasienter.
Kreftforeningen støtter prosjektet med 7 millioner kroner.
Prosjektet ledes av Victor Greiff, førsteamanuensis ved Universitetet i Oslo og leder for gruppen «Computational and systems biology». Gruppen ble startet opp i 2018 og består av åtte personer. Dette er første gang Greiff mottar midler gjennom Open Call.